|  |  |
| --- | --- |
| **ZMLUVA O DODANÍ A SPRÁVE DOPRAVNEJ APLIKÁCIE**  **A LICENČNÁ ZMLUVA**  podľa § 65 a nasl. Zákona č.185/2015 Autorského zákona  (ďalej len "**Zmluva**") medzi:  **MEDZI** | |
| 1. **Dodávateľ:** |  |
| Obchodné meno: |  |
| Sídlo: |  |
| IČO: |  |
| IČ DPH: |  |
| Registrácia: |  |
| Zastúpený: |  |
| (ďalej len „**Dodávateľ**") | |
| **A** | |
| 1. **Objednávateľ:** | |
| Obchodné meno: | **Dopravný podnik mesta Košice, akciová spoločnosť** |
| Sídlo: | Bardejovská 6, Košice 043 29 |
| IČO: | 31 701 914 |
| IČ DPH: | SK2020488206 |
| Registrácia: | v Obchodnom registri Okresného súdu Košice I, oddiel Sa vložka č. 559/V |
| Zastúpený: | Mgr. Marcel Čop, predseda predstavenstva  Ing. Vladimír Padyšák, člen predstavenstva  Ing. Jozef Oberuč, člen predstavenstva |
| Bankové spojenie: | UniCredit Bank Czech Republic and Slovakia, a.s.,  č.účtu: 6610186006/1111  IBAN: SK36 1111 0000 0066 1018 6006 |
| (ďalej len „ **Objednávateľ**“) |  |
| (Objednávateľ a Dodávateľ ďalej spolu len „**Zmluvné** **strany**") | |

**PREAMBULA**

1. Objednávateľ má záujem o obstaranie nových typov hardvérových zariadení pre samoobslužný výdaj elektronických cestovných lístkov vo vozidlách MHD, ktoré budú slúžiť aj na označenie skôr zakúpených papierových lístkov, zakupovanie cestovných lístkov bankovou kartou emitovanou v rámci EMV štandardu alebo z kreditu na bezkontaktnú čipovú kartu (BČK) a pre overenie platnosti skôr zakúpených elektronických lístkov (napr. pri prestupe) (ďalej len „**Zariadenia**“).
2. Dodávateľ a Objednávateľ majú záujem sa dohodnúť na dodaní softvérového riešenia a poskytnutí licencie k softvérovému riešeniu pre Zariadenia - dopravnej aplikácie umožňujúcej vybavovanie cestujúcich prostredníctvom Zariadení (ďalej len „**Dopravná aplikácia**“).
3. Objednávateľ má záujem na tom, aby Dopravná aplikácia bola kompatibilná so Zariadeniami a ostatnými súčasťami vybavovacieho systému Objednávateľa. Zariadenia budú Objednávateľovi dodávané dodávateľom vybraným v rámci verejného obstarávania (ďalej len „**Vybraný dodávateľ**“).
4. Za účelom určenia požiadaviek verejnej súťaže na obstaranie Zariadení poskytne Dodávateľ Objednávateľovi minimálne technické požiadavky pre Zariadenia, a za účelom umožnenia výroby Zariadení Vybraným dodávateľom, poskytne Dodávateľ pod podmienkou záväzku mlčanlivosti špecifikáciu rozhrania k Dopravnej aplikácii.
5. **PREDMET A ÚČEL ZMLUVY**
   1. Dodávateľ sa zaväzuje dodať Objednávateľovi Dopravnú aplikáciu pre Zariadenia, ktoré budú nasadené do prevádzky v mestskej hromadnej doprave v meste Košice a poskytnúť Objednávateľovi licenciu k Dopravnej aplikácii.
   2. Dodávateľ sa zároveň zaväzuje poskytnúť Objednávateľovi, a to do jedného mesiaca od uzavretia tejto Zmluvy
      1. minimálne technické požiadavky pre Zariadenia pre potreby verejného obstarania Zariadení (ďalej len „**Minimálne technické požiadavky**“), pričom základné požiadavky na hardvérové a softvérové vybavenie Zariadení tvoria Prílohu č. 1 k tejto Zmluve, a
      2. špecifikáciu rozhrania Dopravnej aplikácie (ďalej len „**Špecifikácia rozhrania**“).

Minimálne technické požiadavky budú poskytnuté v takom rozsahu, aby uchádzači vo verejnom obstarávaní na Zariadenia mohli predložiť svoje cenové ponuky. Bez ohľadu na predchádzajúcu vetu, Objednávateľ výslovne súhlasí, že Dodávateľ nie je v rámci Minimálnych technických požiadaviek povinný uviesť žiaden údaj, ktorý predstavuje obchodné tajomstvo Dodávateľa. Špecifikácia rozhrania bude poskytnutá v takom rozsahu, aby Vybraný dodávateľ mohol vyrobiť Zariadenia, ktoré budú kompatibilné s Dopravnou aplikáciou.

* 1. Objednávateľ sa zaväzuje zaplatiť Dodávateľovi odmenu za poskytnutie licencie k Dopravnej aplikácii, cenu za implementáciu Dopravnej aplikácie a cenu za rozvoj Dopravnej aplikácie podľa článku 5 tejto Zmluvy.
  2. Účelom tejto Zmluvy je poskytnutie Dopravnej aplikácie na používanie výlučne v Zariadeniach, ktoré budú dodané Objednávateľovi Vybraným dodávateľom v rámci MHD na území mesta Košice.

1. **DODANIE DOPRAVNEJ APLIKÁCIE A LICENČNÁ ZMLUVA**
2. Dodávateľ sa zaväzuje v zmysle odseku 2.2 tejto Zmluvy dodať Objednávateľovi Dopravnú aplikáciu, ktorá umožní kompatibilitu medzi vybavovacím systémom používaným Objednávateľom ku dňu podpísania tejto Zmluvy a Zariadeniami v súlade so špecifikáciou funkcionality Dopravnej aplikácie, ktorá tvorí Prílohu č.2 tejto Zmluvy.
3. Dodávateľ sa zaväzuje Dopravnú aplikáciu dodať prostredníctvom jej implementácie na Zariadenia poskytnuté Objednávateľom. Za týmto účelom zabezpečí Objednávateľ fyzické sprístupnenie požadovaného počtu Zariadení Dodávateľovi. Objednávateľ sa zaväzuje implementovať Dopravnú aplikáciu na Zariadenia, ktoré mu Objednávateľ sprístupnil v zmysle tohto bodu do 60 pracovných dní od doručenia písomnej výzvy Objednávateľa za podmienky, že Objednávateľ na uvedenú dobu Zariadenia odovzdá Dodávateľovi prípadne po dohode s Dodávateľom, umožní Dodávateľovi počas tejto lehoty nepretržitý prístup k Zariadeniam. V prípade ak počet dodaných Zariadení prekročí 100 kusov, predlžuje sa lehota na implementáciu Dopravnej aplikácie na dodané Zariadenia na 90 pracovných dní. Podmienkou implementácie Dopravnej aplikácie na Zariadenie je skutočnosť, že Zariadenie spĺňa Minimálne technické požiadavky a podmienky rozhrania v zmysle Špecifikácie rozhrania. V prípade, ak Zariadenie nespĺňa podmienku podľa prechádzajúcej vety, nie je Dodávateľ povinný implementovať Dopravnú aplikáciu na takéto Zariadenie.
4. Miestom odovzdania Zariadenia s implementovanou Dopravnou aplikáciou je sídlo Dodávateľa.
5. Implementovanie Dopravnej aplikácie pre jednotlivé Zariadenia si Zmluvné strany potvrdia formou písomného protokolu podpísaného Zmluvnými stranami alebo ich zástupcami. Objednávateľ je povinný potvrdiť implementovanie Dopravnej aplikácie pre jednotlivé Zariadenia aj v prípade výskytu drobných nedostatkov, ktoré nebránia riadnemu užívaniu Dopravnej aplikácie. O týchto drobných nedostatkoch bude spísaný protokol; nedostatky Dodávateľ odstráni v dohodnutom termíne.

1. Dodávateľ dodaním Dopravnej aplikácie neprevádza na Objednávateľa žiadne vlastnícke ani spoluvlastnícke práva k Dopravnej aplikácii. Všetky majetkové práva autora k Dopravnej aplikácii vykonáva Dodávateľ.
2. Dodávateľ poskytuje Objednávateľovi nevýhradnú licenciu k rozmnoženine Dopravnej aplikácie pre každé Zariadenie dodané Vybraným dodávateľom, na ktoré Dodávateľ Dopravnú aplikáciu implementoval, a to na čas životnosti Zariadenia, na používanie v Zariadeniach Objednávateľa.
3. Dopravná aplikácia bude implementovaná na Zariadenia a licencia k Dopravnej aplikácii sa poskytuje v súlade s účelom tejto Zmluvy výlučne na použitie pre Zariadenia Vybraného dodávateľa v rámci MHD v meste Košice, ktorá je prevádzkovaná Objednávateľom. Licencia je viazaná na Zariadenia, na ktoré bola Dopravná aplikácia implementovaná, a teda nie je prenosná na iný hardvér.
4. Objednávateľ nie je oprávnený použiť Dopravnú aplikáciu na iný účel alebo v inom rozsahu ako je definované v tejto Zmluve. Objednávateľ nie je oprávnený poskytnúť tretím osobám sublicenciu na použitie Dopravnej aplikácie.
5. V prípade, ak Objednávateľ poruší akúkoľvek zo svojich povinností, ktoré mu vyplývajú z ustanovení odseku tejto Zmluvy, bude to považované za podstatné porušenie Zmluvy, ktoré zakladá právo Dodávateľa okamžite odstúpiť od Zmluvy. Následkom odstúpenia v tomto prípade je zánik licencie podľa tejto Zmluvy vo vzťahu ku všetkým rozmnoženinám Dopravnej aplikácie implementovaným Dodávateľom do Zariadení ku dňu doručenia oznámenia o odstúpení. Odstúpením nie je dotknutý nárok Dodávateľa na zaplatenie ceny za plnenie, ktoré do momentu účinnosti odstúpenia poskytol Objednávateľovi podľa tejto Zmluvy ani náhradu prípadnej vzniknutej škody.
6. Objednávateľ akceptuje pri vývoji Dopravnej aplikácie použitie aj komponentov vytvorených pod Všeobecnou verejnou licenciou (GNU LGPL). Znenie GNU LGPL a príslušné zdrojové kódy požaduje Objednávateľ zverejniť na webovej stránke Dodávateľa (ďalej len „**Knižnice**“). Dodávateľ nezodpovedá za úpravy realizované Objednávateľom ani za chyby, ktoré vzniknú úpravami týchto Knižníc. Objednávateľ sa zaväzuje využívať Knižnice vytvorené pod všeobecnou verejnou licenciou GNU LGPL v súlade s takou licenciou a týmto prehlasuje, že sa s ňou oboznámil.
7. Objednávateľ nie je oprávnený:

i) Vykonávať na dodanej Dopravnej aplikácii akékoľvek zmeny, ani ju dekódovať a využívať získaný kód, alebo databázu, ktorá je súčasťou Dopravnej aplikácie alebo je vytváraná Dopravnou aplikáciou alebo jej časti samostatne, alebo v spojení s iným programovým vybavením, spätne analyzovať, dekompilovať ani rozkladať Dopravnú aplikáciu na súčasti s výnimkou takejto činnosti v rozsahu, v akom ju i napriek uvedeným obmedzeniam výslovne povoľuje slovenský právny poriadok a činnosti týkajúcej sa Knižníc v súlade s licenciou GNU LGPL. Prvým spojením alebo použitím Dopravnej aplikácie (alebo jej častí) s iným programovým vybavením, na ktoré Objednávateľ nemá písomný súhlas od Dodávateľa, licencia Objednávateľa na používanie Dopravnej aplikácie automaticky zaniká bez nároku Objednávateľa na akúkoľvek náhradu (takýmto spojením alebo použitím sa rozumie aj akákoľvek činnosť smerujúca k nepovolenému zisteniu zdrojového kódu Dopravnej aplikácie); ii) Prenechať do užívania, prenajať, vypožičať alebo akýmkoľvek iným spôsobom poskytnúť bezodplatne alebo za odplatu Dopravnú aplikáciu alebo jej časť tretej strane;

iii) Poskytnúť Dopravnú aplikáciu tretím stranám na kopírovanie, alebo akýmkoľvek spôsobom umožniť tretím stranám bez predchádzajúceho písomného súhlasu Dodávateľa manipulovať, obsluhovať, študovať a používať Dopravnú aplikáciu;

iv) Využívať Dopravnú aplikáciu akýmkoľvek iným spôsobom, ktorý nie je v súlade s licenciou udelenou podľa tejto Zmluvy a právnymi predpismi.

1. Objednávateľ je povinný: i) Prijať také opatrenia, ktoré budú minimalizovať možnosti prípadného odcudzenia alebo neoprávneného použitia Dopravnej aplikácie; ii) Bez odkladu informovať Dodávateľa v prípade podozrenia na neoprávnené použitie Dopravnej aplikácie alebo akejkoľvek jej činnosti neautorizovaným spôsobom akoukoľvek treťou stranou.
2. **SÚČINNOSŤ PRI IMPLEMENTÁCII DOPRAVNEJ APLIKÁCIE**
3. Objednávateľ sa zaväzuje poskytnúť Dodávateľovi nevyhnutnú súčinnosť pri implementácii Dopravnej aplikácie pre Zariadenia Vybraného dodávateľa.
4. Objednávateľ sa zaväzuje koordinovať poskytnutie súčinnosti s Vybraným dodávateľom a v prípade, ak je na splnenie požiadavky podľa 2.2 nevyhnutná súčinnosť Vybraného dodávateľa, zaväzuje sa ju voči Dodávateľovi zabezpečiť.
5. V prípade, ak je pre splnenie povinnosti Dodávateľa podľa odseku 2.2 nevyhnutná súčinnosť Vybraného dodávateľa a Vybraný dodávateľ túto súčinnosť neposkytne, nie je Dodávateľ povinný splniť povinnosť podľa odseku 2.2 tejto Zmluvy. Poskytnutím súčinnosti sa predovšetkým rozumie poskytnutie technických podkladov k Zariadeniam ako aj 3ks vzoriek Zariadení každého typu pre potreby implementácie Dopravnej aplikácie a jej budúcu správu a rozvoj.
6. Do 30 kalendárnych dní od podpisu zmluvy medzi Objednávateľom a Vybraným dodávateľom sa zaväzujú Zmluvné strany podpísať Dodatok k tejto zmluve ako procesný harmonogram realizácie implementácie Dopravnej aplikácie.
7. **ROZVOJ DOPRAVNEJ APLIKÁCIE**
8. Požiadavky týkajúce sa rozvoja, úprav, zmien Dopravnej aplikácie budú riešené osobitne a podľa dohody Zmluvných strán.
9. Objednávateľ sa zaväzuje pri požiadavkách na rozvoj Dopravnej aplikácie rešpektovať kompatibilné prostredie Dopravnej aplikácie a Zariadení určených pre MHD Košice.
10. **CENA A PLATOBNÉ PODMIENKY**
11. Cena za poskytnutie licencie k Dopravnej aplikácii na jedno Zariadenie je **….. EUR bez DPH**. Objednávateľ zaplatí cenu na základe faktúry doručenej Dodávateľom podľa počtu Zariadení, na ktorých sa uskutočnila implementácia Dopravnej aplikácie. Dodávateľ vystaví faktúru za poskytnuté plnenia na mesačnej báze. Faktúra je splatná do 14 dní odo dňa jej doručenia Objednávateľovi.
12. Zmluvné strany sa dohodli, že cena za systémovo inžinierske práce spojené s implementáciou Dopravnej aplikácie na Zariadenie nie je zahrnutá v cene licencie a tieto práce budú ocenené a zaplatené osobitne podľa počtu človeko-hodín podľa cenníka v Prílohe č.3 tejto Zmluvy. Objednávateľ zaplatí cenu za implementáciu Dopravnej aplikácie na základe faktúry Dodávateľa do 14 dní od jej doručenia.

1. Cena za rozvoj Dopravnej aplikácie podľa článku 4 bude fakturovaná podľa objednaných, skutočne vykonaných a vzájomne odsúhlasených prác podľa cenníka uvedeného v Prílohe č. 3 Zmluvy. Objednávateľ zaplatí Cenu za rozvoj Dopravnej aplikácie Dodávateľovi na základe faktúry vystavenej Dodávateľom splatnej do 14 dní odo dňa jej doručenia Objednávateľovi.
2. Tovary, služby a činnosti uvedené v bode 5.3. a 5.4. tejto Zmluvy realizuje Dodávateľ na základe predchádzajúcej objednávky, súčasťou ktorej bude špecifikácia obsahu, času a cieľov požadovanej úpravy. Na základe prijatej objednávky predloží Dodávateľ ponuku na riešenie, pričom realizáciu vykonáva následne na základe Objednávateľom písomne prijatej ponuky.

**6. ZÁRUČNÉ PODMIENKY A ZÁRUKA ZA AKOSŤ**

* 1. Dodávateľ poskytuje záruku, že Dopravná aplikácia má ku dňu implementácie na Zariadenie Vybraného dodávateľa vlastnosti podľa odseku 2.1 tejto Zmluvy a je bez právnych vád.
  2. Záruka sa poskytuje na 24 mesiacov. Záručná doba začína plynúť dňom podpisu protokolu o implementácií Dopravnej aplikácie pre každé Zariadenie Vybraného dodávateľa.
  3. Dodávateľ zodpovedá za vady Dopravnej aplikácie, ktoré má preukázateľne v čase implementácie Dopravnej aplikácie na Zariadenie a za vady, ktoré sa preukázateľne vyskytnú na Dopravnej aplikácii počas plynutia záručnej doby.
  4. Počas plynutia záručnej doby má Objednávateľ právo požadovať bezodplatné odstránenie vád a Dodávateľ je povinný zistené vady Dopravnej aplikácie bezodplatne odstrániť.
  5. Objednávateľ je povinný zistené vady Dopravnej aplikácie uplatniť u Dodávateľa bezodkladne po ich zistení písomnou formou.
  6. Dodávateľ nezodpovedá za vady vyplývajúce z neoprávneného a neodborného zasahovania do Dopravnej aplikácie. Dodávateľ nezodpovedá za vady spôsobené nefunkčnosťou alebo vadnou prevádzkou Zariadenia (vrátane jeho hardvéru, operačného systému, použitými softvérovými knižnicami) ani za nefunkčnosť alebo vadnú prevádzku vybavovacieho systému ako celku, ak nie je preukázateľne spôsobená vadou Dopravnej aplikácie.

1. **DÔVERNOSŤ INFORMÁCIÍ A POVINNOSŤ MLČANLIVOSTI**
2. Zmluvné strany berú na vedomie, že informácie o podnikaní druhej Zmluvnej strany, ktoré nie sú verejne známe, a ktoré sa dozvedeli v priebehu rokovaní vedúcich k uzatvoreniu tejto Zmluvy, ako aj informácie s ktorými boli oboznámení v súvislosti plnením tejto Zmluvy, najmä všetky informácie obchodnej, výrobnej alebo technickej povahy poskytnuté jednou Zmluvnou stranou druhej Zmluvnej strane, sú dôverné informácie a Zmluvné strany majú záujem na ich utajení.
3. Všetky údaje týkajúce sa štruktúry a fungovania Dopravnej aplikácie s výnimkou Knižníc sú dôverné informácie, zostávajú majetkom Dodávateľa, ktorý zabezpečuje ich utajenie. Za dôverné informácie podľa tejto Zmluvy sa považujú hlavne myšlienky a princípy, na ktorých je založený ktorýkoľvek prvok Dopravnej aplikácie. Ak budú dôverné informácie poskytnuté Objednávateľovi, vyvinie Objednávateľ pre zachovanie ich dôvernosti a pre ich ochranu minimálne také úsilie, ako keby sa jednalo o jeho vlastné dôverné informácie.
4. Obidve Zmluvné strany sa zaväzujú nezálohovať, neukladať a nezneužívať, neoprávnene nešíriť, nesprístupňovať dôverné informácie druhej Zmluvnej strany, ktoré sú obchodnej alebo výrobnej povahy a majú skutočnú alebo potenciálnu materiálnu, alebo nemateriálnu hodnotu a ktoré nie sú v obchodných kruhoch bežne dostupné a podľa tejto Zmluvy si Zmluvné strany vyhradili ich utajenie.
5. Zmluvné strany sa dohodli, že ak ktorákoľvek Zmluvná strana poruší svoj záväzok zachovať mlčanlivosť o dôverných informáciách, je povinná zaplatiť dotknutej Zmluvnej strane zmluvnú pokutu vo výške 70 000 EUR. Zmluvná pokuta oprávnenému prináleží za každé jednotlivé porušenie tejto povinnosti, pričom nárok na náhradu škody presahujúcu zmluvnú pokutu týmto nie je dotknutý.
6. **TRVANIE ZMLUVY**
7. Táto Zmluva sa uzatvára na dobu určitú 12 mesiacov.
8. Okrem ukončenia v zmysle odseku 8.1 je Zmluvu možné ukončiť aj nasledujúcimi spôsobmi:
9. písomnou dohodou Zmluvných strán ku dňu určenému v takej dohode,
10. odstúpením od Zmluvy v prípade porušenia zmluvnej povinnosti a neodstránenia takého porušenia ani v primeranej dodatočnej lehote poskytnutej v písomnom upozornení, a to ku dňu doručenia oznámenia o odstúpení druhej Zmluvnej strane
11. V prípade ukončenia tejto Zmluvy podľa odseku 8.1 a 8.2 tejto Zmluvy, príslušné ustanovenia o licencii tejto Zmluvy zostávajú zachované vo vzťahu k rozmnoženinám Dopravnej aplikácie implementovanej do Zariadení po dobu trvania licencie v zmysle tejto Zmluvy pre každú rozmnoženinu. Ukončenie podľa odseku 8.1 a 8.2 tejto Zmluvy nemá vplyv na plnenie Dodávateľa, ktoré bolo riadne odovzdané a na povinnosť Objednávateľa uhradiť cenu už poskytnutých plnení alebo plnení, ktoré budú poskytnuté do uplynutia výpovednej doby.
12. Zmluvné ustanovenia, ktoré majú zo svojej povahy trvať aj po skončení tejto Zmluvy, zostávajú v účinnosti aj po skončení Zmluvy, a to najmä ustanovenia článku 7 o dôvernosti informácií a povinnosti mlčanlivosti.
13. **ZÁVEREČNÉ USTANOVENIA**
14. Táto Zmluva nadobúda platnosť v deň podpisu Zmluvných strán a účinnosť dňom nasledujúcim po dni jej zverejnenia na internetovej stránke Objednávateľa.
15. Zmena tejto Zmluvy je možná len písomnou dohodou oboch Zmluvných strán. Zrušiť túto Zmluvu možno len písomne.
16. Neoddeliteľnou súčasťou tejto Zmluvy sú nasledujúce prílohy:

*Príloha č. 1 – Základné požiadavky hardvérového a softvérového vybavenia Zariadení*

*Príloha č. 2 – Špecifikácia funkcionality Dopravnej aplikácie*

*Príloha č. 3 – Cenník*

1. Zmluvné strany nemôžu bez písomného súhlasu druhej Zmluvnej strany postúpiť práva z tejto Zmluvy na tretiu osobu.
2. Otázky touto Zmluvou neupravené sa spravujú ustanoveniami všeobecne záväzných právnych predpisov platných v Slovenskej republike, najmä Obchodného zákonníka a Autorského zákona.
3. Ak sa preukáže, že niektoré z ustanovení tejto Zmluvy je neplatné alebo neúčinné, takáto neplatnosť alebo neúčinnosť nemá za následok neplatnosť alebo neúčinnosť ďalších ustanovení Zmluvy, alebo samotnej Zmluvy. V takomto prípade sa obe Zmluvné strany zaväzujú bezodkladne nahradiť takéto ustanovenie novým tak, aby bol zachovaný účel sledovaný príslušným neplatným či neúčinným ustanovením v čase jeho prijatia, resp. uzavretia tejto Zmluvy.
4. Táto Zmluva je vyhotovená v dvoch rovnopisoch, po jednom rovnopise pre každú Zmluvnú stranu.
5. Zmluvné strany vyhlasujú, že si túto Zmluvu prečítali, jej obsahu porozumeli a na znak toho, že zodpovedá ich skutočnej a slobodnej vôli, ju podpísali.
6. Zmluvné strany sa dohodli, že písomnosti sa doručujú na adresu sídla Zmluvných strán uvedenú v príslušnom obchodnom registri a považujú sa za doručené dňom prevzatia adresátom. Zmluvné strany sa ďalej dohodli, že písomnosti Zmluvných strán sa považujú za doručené aj v prípade, ak boli vrátené odosielateľovi, pričom adresát svojím konaním alebo opomenutím zmaril doručenie písomnosti (t.j. v prípade, ak adresát odmietol prevzatie písomnosti, je neznámy, alebo ak v odbernej lehote písomnosť neprevzal). Vo všetkých prípadoch uvedených v predchádzajúcej vete tohto ustanovenia Zmluvy sa písomnosť považuje za doručenú uplynutím siedmeho (7.) dňa odo dňa jej odoslania. Účinky doručenia nastanú aj vtedy, ak sa adresát o jej obsahu a doručení nedozvedel.

|  |  |
| --- | --- |
| Za Dodávateľa: | Za Objednávateľa: |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Dopravný podnik mesta Košice, akciová spoločnosť**  Mgr. Marcel Čop, predseda predstavenstva |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Dopravný podnik mesta Košice, akciová spoločnosť**  Ing. Vladimír Padyšák, člen predstavenstva a generálny riaditeľ |

**PRÍLOHA Č. 1 ZMLUVY O DODANÍ A SPRÁVE DOPRAVNEJ APLIKÁCIE A LICENČNEJ ZMLUVY**

**ZÁKLADNÉ POŽIADAVKY NA HARDVÉROVÉ A SOFTVÉROVÉ VYBAVENIE ZARIADENÍ**

**Požiadavky na HW vybavenie**

technické parametre umožňujúce dostatočný priestor a výkon na beh programového vybavenia

2 nezávislé, fyzicky oddelené partície

ethernet

procesor nízko-energetický dvojjadrový ARM 32bit

pamäť min. 512MB DDR3

dátový priestor min. 128MB NAND SLC, 8GB eMMC

**Požiadavky na SW vybavenie**

operačný systém Linux verzie 4.1 a viac

grafická knižnica Qt framework 5.9 a viac

knižnice špecifických funkcií hardvéru

* dopravná karta
* banková karta
* SAM modul
* označovač papierových lístkov

X server s podporou dotykového displeja prostredníctvom tslib

FTP client / server

rsync client / server

ssh client / server

xmlstartlet client

príkazy sh, curl, wget, killall, ln, mount, mkdir, chmod, mv, rm, echo, cp, md5sum, wc, cat, route, iptables, tar, gz, unzip, cut, diff, read, ifconfig, gdb, ngc, scp

nástroj pre správu balíčkov pacman

nástroj pre správu nábehu systému initNG

SDK pre vývoj aplikácie vrátane nástroja toolchain

**Organizačné požiadavky**

definované usporiadanie súborového systému

administrátorský prístup k operačnému systému

**Požiadavky na technickú dokumentáciu**

administrátorská dokumentácia

* návod na inštaláciu
* návod na upgrade systému

systémová dokumentácia

* konfigurácia systému
* správa užívateľov, rolí a oprávnení

servisná dokumentácia

* servisný manuál

programátorská dokumentácia

* dokumentácia knižníc špecifických funkcií hardvéru

užívateľská dokumentácia

* návod na obsluhu zariadenia

**PRÍLOHA Č. 2 ZMLUVY O DODANÍ A SPRÁVE DOPRAVNEJ APLIKÁCIE A LICENČNEJ ZMLUVY**

**ŠPECIFIKÁCIA FUNKCIONALITY DOPRAVNEJ APLIKÁCIE**

Základná obrazovka označovača vo vozidle MHD na linke:

Medzi zastávkami je možné označiť nástup alebo výstup s čipovou kartou (podrobnejšie informácie viď nižšie), zobrazujú sa NÁSTUP-ná a VÝSTUP-názastávka.

## Cestovanie so zakúpeným predplatným cestovným lístkom (30-dňovým alebo s dlhším časom platnosti)

Nie je potrebné prikladať kartu vo vozidle, iba na vyzvanie vodiča alebo pracovníka prepravnej kontroly. Priložením karty sa nesťahuje kredit, označovač zobrazí platný cestovný lístok a zostatok kreditu na elektronickej peňaženke. V tomto kroku je možné zakúpiť lístky pre spolucestujúcich (podrobnejšie informácie viď nižšie).

Viac informácií o lístku je možné získať stlačením tlačidla INFO.

## Cestovanie z kreditu na elektronickej peňaženke

Na základnej obrazovke svieti predvolená tarifa, ktorá postačuje na cestu vozidlom MHD do jej cieľa (na konečnú zastávku).

Ak cestujúcemu postačuje predvolená tarifa, stačí priložiť kartu ku označovaču a automaticky dôjde k zakúpeniu cestovného lístka. Na obrazovke sa zobrazia základné údaje o zakúpenom lístku a zostatok kreditu elektronickej peňaženky. V tomto kroku je možné zakúpiť lístky pre spolucestujúcich (podrobnejšie informácie viď nižšie).

Ak cestujúcemu predvolená tarifa nepostačuje, NEPRIKLADÁ KARTU ku označovaču, nakoľko je možné zakúpiť iný typ lístka stlačením tlačidla "ZAKÚPIŤ CL". Táto voľba umožňuje zakúpenie iného typu cestovného lístka pre majiteľa/držiteľa karty. Kartu prikladá ku označovaču až na výzvu.

Po priložení karty sa zobrazia možnosti iných druhov lístkov podľa typu karty (zľavnené alebo základné lístky).

Zvolením príslušného lístka dotykom na obrazovku označovača dôjde k jeho zakúpeniu. Lístok zakúpený cez túto voľbu NIE JE možné optimalizovať.

Na obrazovke sa zobrazia základné údaje o zakúpenom lístku (zakúpená tarifa s cenou, platnosť po zastávku na aktuálnom spoji a časová platnosť) a zostatok kreditu elektronickej peňaženky. V tomto kroku je možné zakúpiť lístky pre spolucestujúcich (podrobnejšie informácie čítajte nižšie).

## Lístky pre spolucestujúcich

Spolu s majiteľom/držiteľom karty môžu cestovať najviac 4 spolucestujúci (max. 4 lístky vrátane batožiny). Cestujúci nastupuje a cestuje spolu s cestujúcim (nastupuje s cestujúcim, vystúpiť však môže skôr - nie neskôr, lebo nemá platný cestovný lístok pri sebe).

Zakúpiť lístky pre spolucestujúcich je možné výhradne po nástupe do vozidla a označení čipovej karty (aj u predplatných cestovných lístkov s 30-dňovým alebo s dlhším časom platnosti). Vtedy sa na obrazovke objaví tlačidlo "ZAKÚPIŤ PRE SPOLUCESTUJÚCICH". Tlačidlo sa zobrazí iba pri označení nástupu a to až do prepnutia nasledujúcej zastávky (t.j. celý medzizastávkový úsek medzi dvomi zastávkami), zobrazí sa pri ktoromkoľvek priložení (čiže prikladať kartu je možné viac krát).

*Zakúpiť lístky pre spolucestujúcich je možné iba raz.*

Po stlačení tlačidla "Zakúpiť pre spolucestujúcich" sa objaví ponuka lístkov, ktoré sa vyberajú dotykom na obrazovku. Ponuka lístkov je časovo totožná so zakúpeným lístkom majiteľa/držiteľa karty.

Vybrané lístky je možné zrušiť bez zakúpenia tlačidlom "ZRUŠIŤ", alebo zakúpiť stlačením tlačidla "POTVRĎ".

Na obrazovke označovača sa objavia údaje o zakúpenom cestovnom lístku majiteľa/držiteľa karty (zakúpená tarifa s cenou, platnosť po zastávku na aktuálnom spoji a časová platnosť) a zakúpených lístkoch pre spolucestujúcich. Zakúpené lístky pre spolucestujúcich majú rovnakú platnosť ako lístok zakúpený pre majiteľa/držiteľa karty.

## Prestup do iného vozidla

Ak cestujúci plánuje pokračovať v ceste iným spojom, pri výstupe z vozidla neprikladá čipovú kartu k označovaču. Čipovú kartu opätovne prikladá k označovaču až v nasledujúcom vozidle MHD.

*V ďalšom vozidle*, po priložení karty ku čítačke, sa na obrazovke objaví informácia o platnom cestovnom lístku, zastávke a čase dokedy zakúpený cestovný lístok platí. Časová platnosť lístka po prestupe zohľadňuje aj prípadné meškanie vozidla, do ktorého cestujúci prestúpil tak, aby ho meškanie vozidla nepripravilo o možnosť pokojného docestovania do cieľa jeho cesty.

V prípade ak zobrazený čas/zastávka nedostačuje na cestu do cieľa jeho cesty, je možné pri nástupe dokúpiť ďalší cestovný lístok tlačidlami v spodnej časti obrazovky. Dokúpiť je možné ďalší 30 alebo 60 minútový lístok.

Ak na pôvodný cestovný lístok cestovali aj spolucestujúci, je možné voľbou "SPOLUCESTUJÚCI ÁNO" dokúpiť lístok aj pre nich v rovnakom počte, ako sú aktuálne platné cestovné lístky pre spolucestujúcich. V prípade, ak spolucestujúci už nepokračujú v ceste, voľbou "SPOLUCESTUJÚCI NIE" si zakúpi ďalší lístok iba pre seba.

*Pri výstupe z vozidla cestovný lístok NIE JE možné optimalizovať.*

## Výstup z vozidla

Pri výstupe z vozidla, ak cestujúci neplánuje pokračovať v ďalšej ceste a cestoval viac ako 4 po sebe nasledujúce zastávky alebo viac ako 30 minút na základné 60 minútové cestovné, neprikladá čipovú kartu ku označovaču.

## Optimalizácia 60 minútového cestovného lístka

Ak pri nástupe priložením karty ku označovaču bol zakúpený 60 minútový cestovný lístok a jeho cesta je kratšia ako 30 minút, pri výstupe sa priložením karty lístok automaticky optimalizuje.

Optimalizovať NIE JE možné cestovné lístky po prestupe do ďalšieho vozidla MHD.

Na obrazovke displeja sa objaví cena cestovného, vrátená časť neprecestovaného cestovného a zostatok kreditu na elektronickej peňaženke čipovej karty.

Optimalizácia cestovného nie je akceptovaná systémom pri porušení niektorej z podmienok nutných pre optimalizáciu cestovného (prestup do iného vozidla MHD, prekročenie cestovného času 30 a viac minút...).

## Informácie o čipovej karte

Cestujúci má možnosť skontrolovať údaje uložené na jeho čipovej karte. Pre zobrazenie informácií stlačí tlačidlo INFO na základnej obrazovke označovača.

Čipovú kartu prikladá cestujúci až po vyzvaní.

Následne sa zobrazí informácia o Vašom aktuálne platnom cestovnom lístku.

Pri jednorazovom cestovnom lístku zakúpenom z elektronickej peňaženky sa zobrazia údaje o zakúpenom **platnom** cestovnom lístku, v prípade spolucestujúcich sa zobrazia aj tieto informácie.

Tlačidlom "Ďalej" sa zobrazia informácie o predplatnom cestovnom lístku, ktorý je zapísaný na čipovej karte.

Pri predplatných časových lístkoch sa zobrazí ich typ a obdobie platnosti. Pri predplatnom cestovnom lístku zakúpenom prostredníctvom internetu (služba ePCL) je NUTNÉ tento lístok najskôr zapísať na čipovú kartu - pri prepravnej kontrole, na pokladniach klientských centier DPMK a.s., na predpredajných miestach DPMK a.s., v multifunkčných automatoch na predaj cestovných lístkov, alebo vo vozidle MHD priložením karty na čítačku kde sa PCL automaticky zapíše na čipovú kartu.

Tlačidlom "Ďalej" sa zobrazia informácie o čipovej karte ako je typ karty, platnosť karty a zľavy a zostatok kreditu na elektronickej peňaženke čipovej karty.

Tlačidlom "Späť" alebo odtiahnutím čipovej karty od snímacieho poľa sa vrátite do základnej obrazovky označovača.

## Chybové operácie

Pri manipulácii s čipovou kartou môže dôjsť k nasledovným chybovým operáciám.

*Prosíme, aby ste týmto chybovým hláseniam vo vozidle venovali zvýšenú pozornosť, nakoľko cestujete bez platného cestovného lístka!*

Kredit elektronickej peňaženky čipovej karty je nižší ako cena cestovného lístka. Cestujúci je povinný označiť si papierový cestovný lístok (možnosť zakúpenia v doplnkovom predaji u vodiča vozidla). Pred ďalším použitím čipovej karty je nutné doplniť kredit elektronickej peňaženky.

Čipová karta je neplatná. Prosíme, navštívte klientské centrum DPMK a.s. na Bardejovskej alebo Roosveltovej ulici.

Cestujúci je povinný označiť si papierový cestovný lístok (možnosť zakúpenia v doplnkovom predaji u vodiča vozidla).

Použitá čipová karta nebola vydaná spoločnosťou DPMK a.s. ani žiadnym z jej partnerom v rámci skupiny TransCard a nemôže byť použitá na úhradu cestovného v prostriedkoch MHD DPMK a.s..  
Cestujúci je povinný označiť si papierový cestovný lístok (možnosť zakúpenia v doplnkovom predaji u vodiča vozidla).

Čítačka je zablokovaná z dôvodu prebiehajúcej prepravnej kontroly. Automaticky sa odblokuje po príjazde vozidla na nasledujúcu zastávku.

Čítačka je mimo prevádzky. Pre označenie jazdy použite, prosím, iný označovač umiestnený vo vozidle.

Čipová karta je neplatná. Prosíme, navštívte klientské centrum DPMK a.s. na Bardejovskej alebo Roosveltovej ulici.

Cestujúci je povinný označiť si papierový cestovný lístok (možnosť zakúpenia v doplnkovom predaji u vodiča vozidla).

**PRÍLOHA Č. 3 ZMLUVY O DODANÍ A SPRÁVE DOPRAVNEJ APLIKÁCIE A LICENČNEJ ZMLUVY**

**CENNÍK**

|  |  |
| --- | --- |
| **CENNÍK OSTATNÝCH SLUŽIEB** | Cena bez DPH |
| Projektové práce / riadenie projektov |  |
| Individuálne konzultácie a školenie |  |
| Individuálne dokumentačné činnosti |  |
| Servisný zásah, oprava hardvéru (vrátane vizuálnej kontroly hardvéru) |  |
| Softvérový a dátový servis, zmena konfigurácie |  |
| Servisný zásah cez vzdialený prístup |  |
| Telefonická podpora |  |
| Individuálne programátorské úkony |  |
| Individuálne analytické úkony |  |
| Cestovné náklady |  |
| Čas strávený na ceste |  |